Diari Oficial de la Generalitat Valenciana


Sumari del DOGV 9743, del 12-12-2023 (2023/11146)

RESOLUCIÓ de 2 d'octubre de 2023, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de planta de tractament de residus no perillosos al carrer de Vernissa, 2, del terme municipal del Real de Gandia. Expedient: (2531454) 023/2022/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9743

Data del DOGV
:   12-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11660


Data del document
:   02-10-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 2 d'octubre de 2023, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de planta de tractament de residus no perillosos al carrer de Vernissa, 2, del terme municipal del Real de Gandia. Expedient: (2531454) 023/2022/AIA. [2023/11316]  
  
«Informe d'impacte ambiental  
Expedient: (2531454) 023/2022/AIA.  
Projecte: Planta de tractament de residus no perillosos.  
Titular: Vicsal Multiservicios, SL.  
Òrgan substantiu: Ajuntament del Real de Gandia (ref.: 2021/11).  
  
Localització: carrer Vernissa, 2, el Real de Gandia.  
Tramitació administrativa  
Amb data 7 de febrer de 2022, l'Ajuntament del Real de Gandia (òrgan substantiu) va traslladar a aquest òrgan ambiental la sol·licitud d'avaluació d'impacte ambiental simplificada del projecte de referència. Aquesta adjunta:  
- Sol·licitud d'inici.  
- Sol·licitud del promotor.  
- Projecte tècnic.  
- Document ambiental.  
- Certificat d'informació pública.  
- Justificants i formularis.  
Amb data 21 de març de 2022, l'Ajuntament del Real de Gandia va remetre el certificat de compatibilitat urbanística.  
Amb data 28 d'abril de 2023, l'ajuntament va remetre esmena del document ambiental.  
Amb data 3 de maig de 2023, l'ajuntament va remetre el certificat d'absència d'al·legacions.  
Atés que la instal·lació se situa en zona industrial, que l'ajuntament ha sotmés l'expedient a informació pública en el tauler d'anuncis de l'ajuntament sense que fins ara s'hagen presentat al·legacions, i, en nom de la simplificació i reducció de càrregues administratives, s'incorpora aquesta documentació a aquest expedient als efectes previstos en l'article 46 de la Llei 21/2013. La informació continguda en l'expedient aporta elements de judici suficients per a continuar el procediment d'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
Característiques del projecte  
Vicsal Multiservicios, SL, promou una activitat de gestió de residus al carrer Vernissa, 2, amb referència cadastral 9841488YW5453N6316HF, al terme municipal del Real de Gandia. L'activitat es desenvolupa en zona urbana industrial de grau d'urbanització complet, en una parcel·la de 1.808 m² amb una servitud de pas que redueix la superfície útil a 1.177,33 m². En la part nord-est de la parcel·la, amb accés des del carrer Vernissa, es troba un centre de transformació d'Iberdrola.  
  
La instal·lació realitzarà diversos tipus de gestió residus:  
- Processament de residus petris nets que es processaran per a obtindre àrids de diferent granulometria destinats a la seua utilització, segons el Decret 200/2004, d'1 d'octubre (operació R5, reciclatge i recuperació d'altres matèries inorgàniques).  
- Classificació de residus no perillosos (operació R12) de les famílies LER 15 01, 17 02 i 17 09 04 (envasos, plàstics, fusta, vidre, residus mesclats de la construcció).  
- Emmagatzematge temporal de residus processats (operació R13).  
Les capacitats de la instal·lació són:  
- Operació R5 (valorització de residus petris), tractament: 7.800 t/any, emmagatzematge de producte processat 89,6 t.  
- Operació R12 (separació de residus), tractament: 6.157,50 t/any, emmagatzematge: 93,4 t.  
- Operació R13 (emmagatzematge en espera de recollida), capacitat d'emmagatzematge puntual màxima de 270,25 t.  
- Capacitat total de gestió: 13.975,5 t/any (producció diària de 50 t/dia).  
Segons la documentació tècnica, la parcel·la estarà completament formigonada amb una llosa de 15 cm. Estarà tancada d'una banda inferior d'obra a base de blocs de formigó arrebossat d'un metre d'alçària i reixa metàl·lica en la part superior en el costat que dona al carrer lateral de servitud i al carrer Vernissa i per malla de simple torsió en la resta de la façana. En els dos casos, l'alçària total de la tanca és de 2,85 m. L'accés es realitzarà pel carrer de servitud.  
La instal·lació disposarà d'una caseta per al control d'accés i pesatge, que conté els serveis sanitaris per als treballadors de la instal·lació, un espai ensostrat sense tancaments laterals de 200 m² on estarà situada la zona de descàrrega, emmagatzematge de determinats residus i la zona d'alimentació al procés de trituració i un graner de 6 x 6 m per a l'emmagatzematge d'àrids valoritzats i il·luminació exterior a base de projectors.  
La instal·lació tindrà un total de 10 persones en horari diürn. La maquinària de la qual disposarà la instal·lació és:  
- Cinta de triatge de quatre llocs per a classificació manual de residus.  
- Alimentador dotat de garbell.  
- Electroimant per a separació de materials ferris.  
- Molí d'impactes, dotat de malla de classificació.  
- Bàscules.  
- Pala carregadora.  
- Contenidors diversos.  
- Opcionalment, retroexcavadora dotada de pinça.  
L'origen dels residus gestionats en la instal·lació és:  
- Materials procedents d'obres de demolició, construcció i reforma de carreteres, carrers i d'obra civil: composició bàsica de formigó, pedra i terres.  
- Materials procedents d'enderrocaments d'edificis industrials i comercials.  
El procés que es realitza en la instal·lació és:  
- Inspecció preliminar per a determinar si els residus són admissibles o han de ser rebutjats.  
- Pesatge, registre de les dades dels residus i descàrrega d'aquests a la platja de descàrrega, a cobert dels elements.  
- Classificació manual prèvia, on se separen els residus impropis de major grandària i es depositen els materials valoritzables i no valoritzables en contenidors específics. Aquesta operació es durà a terme mitjançant una excavadora dotada de pinça o manualment. En el cas que en aquesta operació apareguen residus no admissibles, es decidirà per a cada cas particular si se separen i continua el procés, si es tornen al proveïdor o si són retirats per un altre gestor de residus.  
- Si escau, classificació manual dels residus després de la classificació prèvia en una cinta transportadora alimentada per una tremuja amb un filtre que separa els residus de xicoteta grandària. Separa les fraccions metàl·liques, no pètries i els residus impropis. Aquest procés donarà com a resultat material petri net, fraccions metàl·liques i no pètries valoritzables i residus de xicoteta grandària no valoritzables compostos de materials petris i no petris.  
- Trituració de la fracció de materials petris, amb la separació d'àrids fins i àrids gruixos.  
Després del procés s'obtenen diferents materials:  
- Àrids de diferents granulometries destinats a la seua utilització segons el Decret 200/2004, d'1 d'octubre.  
- Fraccions valoritzables d'envasos, plàstics, fusta, vidre i metalls destinats a la seua valorització per gestors externs.  
- Residus no perillosos no valoritzables destinats a abocador de residus no perillosos.  
- Àrid no susceptible de venda destinat a abocador d'inerts.  
- Envasos i altres materials contaminats de residus perillosos, que seran gestionats per gestor autoritzat.  
Les fraccions resultants s'emmagatzemaran en:  
- Àrids triturats. Seran emmagatzemats en graners específics en l'exterior.  
- Fraccions valoritzables. Seran emmagatzemades en l'exterior, en contenidors sobre una llosa impermeable amb sistema de recollida de lixiviats en una bassa.  
- Fraccions no valoritzables. S'emmagatzemaran en l'exterior, sobre una llosa impermeable amb sistema de recollida de lixiviats en una bassa.  
- Envasos i impropis contaminats de residus perillosos. S'emmagatzemaran en contenidors apropiats sota la marquesina, a l'abric de la intempèrie.  
El projecte és independent i no està relacionat amb altres.  
L'activitat es desenvolupa en zona urbana industrial i els recursos que utilitza provenen de serveis del polígon. La instal·lació usa aigua de la xarxa pública, en quantitats no substancials per als serveis sanitaris del personal, la neteja de les instal·lacions i per a evitar la formació de pols.  
La instal·lació gestiona i genera residus. Els residus generats són:  
- Rebutjos no valoritzables destinats a abocador de materials no perillosos.  
- Residus impropis que acompanyen els residus rebuts, generalment pots de pintura o parts contaminades amb substàncies perilloses i material absorbent contaminat amb residus perillosos. Aquests residus seran entregats a un gestor de residus perillosos.  
- Àrid no susceptible de venda destinat a abocador d'inerts.  
- Residus assimilables a domèstics que seran retirats pels serveis municipals de recollida de fem.  
- Aigües procedents dels lavabos i banys usats pel personal de la instal·lació, que seran abocats a la xarxa de clavegueram.  
Aigües pluvials de diverses procedències i graus de contaminació.  
  
- Llots procedents de la bassa de recollida de lixiviats i del decantador de pluvials que seran recollides per un gestor autoritzat.  
L'activitat es realitza a cel obert, excepte una àrea oberta ensostrada, utilitza màquines que produeixen soroll i es poden produir vibracions. Maneja materials que poden produir voladures, pols i lixiviats. La circulació de vehicles produeix sorolls i fums.  
Les principals afeccions associades a l'activitat seran les següents:  
- Emissions a l'atmosfera. L'activitat està inclosa en el Catàleg d'activitats potencialment contaminadores de l'atmosfera CAPCA-2010, establides en el Reial decret 100/2011, de 28 de gener, i està a menys de 500 m de nuclis habitats i a 350 m de terreny forestal protegit.  
  
- Soroll i vibracions. L'activitat utilitza màquines sorolloses que poden transmetre vibracions.  
- Afeccions al sòl. El sòl de la instal·lació està formigonat i no són previsibles afeccions al subsol.  
- Afeccions a l'aigua. El disseny del sistema d'evacuació de pluvials, tant en el disseny original, com en el disseny corregit, presenta problemes mediambientals en permetre que les aigües circulen per la platja de descàrrega, i poden ser contaminades per residus impropis perillosos sense processar.  
- Olors. En funcionament normal, l'activitat no genera olors.  
D'acord amb el PATRICOVA, es troba dins d'una àrea amb risc d'inundació geomorfològica. Segons la guia d'aplicació del PATRICOVA, en sòl urbà, correspon als ajuntaments analitzar, establir i comprovar el compliment dels condicionants que hagen d'establir-se.  
  
L'activitat no presenta riscos previsibles per a la salut humana.  
Ubicació del projecte  
L'activitat es desenvolupa en zona urbana industrial amb grau d'urbanització complet en un ambient altament antropitzat. Es disposa de certificat de compatibilitat urbanística.  
La instal·lació es troba a 500 m de nuclis habitats, a 550 m del paisatge protegit del riu Serpis, a més de tres quilòmetres de la ZEPA Mondúver - Marjal de la Safor i a 350 m de terreny forestal protegit. No es troba en una zona amb pla de millora de partícules PM10 en l'aire. No s'espera que la instal·lació tinga efectes significatius sobre espais sensibles.  
Característiques del potencial impacte  
Les característiques dels diferents impactes són:  
1. Emissions a l'atmosfera. La producció i dispersió de pols s'origina en els processos de càrrega i descàrrega dels camions, la circulació de camions en la planta, trituració, el procés d'ompliment de tremuges i garbellament, la selecció en la cinta transportadora i els trasllats interns de materials i el triturat. La pols afectarà principalment les instal·lacions confrontants i edificacions industrials pròximes a la planta, els treballadors de la instal·lació, la vegetació i, de manera més indirecta, la fauna. Les emissions de pols es controlaran mitjançant aspersió d'aigua i sistemes de boira seca, cobriment amb lones dels contenidors que continguen materials susceptibles de generar emissions, sistemes que eviten l'eixida de pols de la cinta transportadora, obligació de cobrir la càrrega de vehicles pesants, limitació de la velocitat d'aquests, neteja per reg de les zones de circulació de vehicles, emmagatzematge dels àrids en graners de tres parets i tanca amb teixit antipols.  
  
2. La dispersió de voladures (residus de grandària visible que poden ser transportats pel vent) es pot produir en els residus destinats a la separació en fraccions que poden contindre ocasionalment bosses de plàstic, papers i, en general, objectes la relació massa/superfície dels quals és baixa. A causa de les seues característiques i a la de la instal·lació és fàcil detectar quan es produeixen, i es poden evitar amb les mateixes mesures correctores usades per a evitar la pols. En acabar la jornada, es realitzarà una inspecció ocular de la instal·lació i seran retirades les voladures que s'hagen pogut produir.  
3. L'activitat produeix sorolls i vibracions provinent de la maquinària, els vehicles pesants i les operacions de moviments de materials. La documentació tècnica presenta un estudi acústic. Aquest estudi garanteix que el nivell acústic transmés al nucli habitat pròxim no és significatiu, però no garanteix que el nivell sonor transmés a l'exterior estiga dins dels límits legals. En cas que l'auditoria acústica siga desfavorable, es prendran mesures correctores de reconeguda eficàcia. Les mesures correctores proposades en la documentació tècnica no es consideren eficaces o viables.  
4. El sistema de drenatge de les pluvials permet que l'aigua de pluja discórrega pel sòl de la zona ensostrada on es descarreguen els residus per a la seua selecció prèvia, i aquestes aigües es canalitzen a la bassa de lixiviats on es mescla amb altres aigües no contaminades amb residus perillosos. La llei de residus prohibeix, en general, la mescla o dilució de residus perillosos.  
Es disposarà de sistemes que eviten que l'aigua de pluja discórrega per la platja de descàrrega. Els lixiviats generats en aquesta platja s'han de recollir amb absorbents o ser canalitzats fins a una bassa independent. Tant els absorbents usats com el contingut de la bassa independent han de ser retirats per gestor autoritzat.  
Les aigües pluvials que han discorregut per zones de residus no perillosos es poden abocar a la bassa de lixiviats projectada, i han de ser retirades per gestor autoritzat, o ser abocades a la xarxa de clavegueram després de ser tractades en un separador-decantador.  
5. Les emissions de gasos de la maquinària i els vehicles no són significatives per la seua poca entitat. Per la grandària i nivell d'activitat de la instal·lació, l'increment de trànsit en els accessos a la instal·lació no serà significatiu.  
Consideracions jurídiques  
El projecte constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 9.b de l'annex II.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II, de la Llei 21/2013.  
De conformitat amb l'article 10 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, s'assignen a la Conselleria de Medi Ambient, Aigua, Infraestructures i Territori les competències en matèria de medi ambient, caça, recursos hídrics, benestar animal, urbanisme i vertebració del territori, obres públiques, transports, ports i aeroports.  
L'article 119 del Decret 112/2023, de 25 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General d'Urbanisme, Paisatge i Avaluació Ambiental la competència d'avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
De conformitat amb la disposició addicional segona del Decret 10/2023, de 19 de juliol, del president de la Generalitat, pel qual es determina el nombre i la denominació de les conselleries i les seues atribucions, les referències incloses en les disposicions de caràcter general o en els actes administratius a les conselleries suprimides s'hauran d'entendre fetes als departaments que es creen en l'esmentat decret, en funció de les competències que se'ls assignen.  
Per tant, a proposta del Servei d'Avaluació d'Impacte Ambiental, fent ús de les atribucions que tinc, resolc,  
  
Primer  
Estimar que el Projecte de planta de tractament de residus no perillosos, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'aquest informe, en particular:  
1. Respecte a la llista definitiva de residus admissibles, de la quantitat emmagatzemada i del temps màxim de permanència, haurà de quedar limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. L'activitat es considera com a potencialment contaminadora de l'atmosfera, de conformitat amb la Llei 34/2007, de 15 de novembre, en estar inclosa en el Catàleg d'activitats potencialment contaminadores de l'atmosfera (annex IV de l'esmentada llei, actualitzat pel Reial decret 100/2011, de 28 de gener). La construcció, muntatge, explotació, trasllat o modificació substancial, cessament o clausura de l'activitat, està subjecta el règim d'autorització o notificació regulat en l'article 13 de la Llei 34/2007.  
3. Al començament de l'activitat i almenys cada cinc anys seran realitzades auditories acústiques i de vibracions per una entitat col·laboradora de l'Administració en matèria de qualitat ambiental, i es faran constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament. En el cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes. En el cas que l'auditoria acústica inicial siga desfavorable, no s'iniciarà l'activitat fins que s'hagen aplicat les mesures correctores i l'auditoria acústica siga favorable.  
4. Caldrà disposar de material absorbent i eines adequades per a la recollida de lixiviats i vessaments accidentals. Es modificarà el sistema de recollida de pluvials segons el que s'ha indicat en l'epígraf 4 de característiques del potencial impacte.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
a) L'informe d'impacte es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
b) L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
c) L'informe d'impacte ambiental no serà objecte de cap recurs sense perjudici dels que, si és el cas, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 2 d'octubre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»